16.12.2022
MT
Il-Ġurnal Uffiċjali tal-Unjoni Ewropea
L 322/17
(3)
Fil-Komunikazzjoni tagħha tas-17 ta’ Ġunju 2019 bit-titolu “Linji gwida dwar ir-rappurtar mhux finanzjarju: Suppliment dwar ir-rappurtar ta’ informazzjoni relatata mal-klima” (“Linji Gwida dwar ir-rappurtar ta’ informazzjoni relatata mal-klima”), il-Kummissjoni enfasizzat il-benefiċċji għall-kumpaniji meta jsir rapportar dwar informazzjoni relatata mal-klima b’mod partikolari billi jżidu s-sensibilizzazzjoni u l-fehim ta’ riskji u opportunitajiet marbuta mal-klima fi ħdan il-kumpanija, jiddiversifikaw il-bażi tal-investituri, joħolqu kost inqas talkapital u jtejbu d-djalogu kostruttiv mal-partijiet ikkonċernati kollha.
Barra minn hekk, id-diversità fuq il-bordijiet tal-kumpaniji jista’ jkollha influwenza fuq it-teħid tad-deċiżjonijiet, il-governanza korporattiva u r-reżiljenza.
(4)
Fil-konklużjonijiet tiegħu tal-5 ta’ Diċembru 2019 dwar l-approfondiment tal-Unjoni tas-Swieq Kapitali, il-Kunsill enfasizza l-importanza ta’ informazzjoni affidabbli, komparabbli u rilevanti dwar ir-riskji għas-sostenibbiltà, l-opportunitajiet u l-impatti, u stieden lill-Kummissjoni tikkunsidra li jiġi żviluppat standard Ewropew tar-rapportar mhux finanzjarju.
(5)
Fir-riżoluzzjoni tiegħu tad-29 ta’ Mejju 2018 dwar il-finanzi sostenibbli (14), il-Parlament Ewropew talab l-iżvilupp ulterjuri tar-rekwiżiti ta’ rapportar mhux finanzjarju fil-qafas tad-Direttiva 2013/34/UE.
Fir-riżoluzzjoni tiegħu tas17 ta’ Diċembru 2020 dwar governanza korporattiva sostenibbli (15), il-Parlament Ewropew laqa’ tajjeb l-impenn tal-Kummissjoni li tirrieżamina d-Direttiva 2013/34/UE u esprima l-ħtieġa li jiġi stabbilit qafas komprensiv talUnjoni dwar ir-rapportar mhux finanzjarju li jkun fih standards obbligatorji tal-Unjoni għar-rapportar mhux finanzjarju.
Il-Parlament Ewropew talab l-espansjoni tal-kamp ta’ applikazzjoni tar-rekwiżiti ta’ rapportar għal kategoriji addizzjonali ta’ impriżi u għall-introduzzjoni ta’ rekwiżit ta’ awditjar.
(6)
Fir-riżoluzzjoni tiegħu tal-25 ta’ Settembru 2015 bit-titolu “Transforming our world: the 2030 Agenda for Sustainable Development” (Nittrasformaw id-dinja tagħna: l-Aġenda 2030 għall-Iżvilupp Sostenibbli (l-“Aġenda 2030”), l-Assemblea Ġenerali tan-Nazzjonijiet Uniti (NU) adottat qafas globali ġdid għall-iżvilupp sostenibbli.
L-Aġenda 2030 għandha fil-qalba tagħha l-Għanijiet ta’ Żvilupp Sostenibbli tan-NU (“SDGs”) u tkopri t-tliet dimensjonijiet tas-sostenibbiltà: dik ekonomika, dik soċjali u dik ambjentali.
Il-Komunikazzjoni talKummissjoni tat-22 ta’ Novembru 2016 bit-titolu “Il-passi li jmiss għal ġejjieni Ewropew sostenibbli: Azzjoni Ewropea għas-sostenibbiltà”, rabtet l-SDGs mal-qafas ta’ politika tal-Unjoni sabiex jiġi żgurat li l-azzjonijiet u l-inizjattivi ta’ politika kollha tal-Unjoni, kemm fl-Unjoni kif ukoll barra minnha, jieħdu dawk l-għanijiet f’kunsiderazzjoni sa mill-bidu nett.
Fil-konklużjonijiet tiegħu tal-20 ta’ Ġunju 2017 dwar “Ġejjieni Ewropew sostenibbli: Tweġiba tal-UE għall-Aġenda 2030 għall-Iżvilupp Sostenibbli”, il-Kunsill ikkonferma l-impenn talUnjoni u tal-Istati Membri tagħha għall-implimentazzjoni tal-Aġenda 2030 b’mod sħiħ, koerenti, komprensiv, integrat u effettiv, f’kooperazzjoni mill-qrib mas-sħab u ma’ partijiet ikkonċernati oħrajn.
(7)
Id-Direttiva 2014/95/UE tal-Parlament Ewropew u tal-Kunsill (16) emendat id-Direttiva 2013/34/UE fir-rigward taddivulgazzjoni ta’ informazzjoni mhux finanzjarja minn ċerti impriżi u gruppi kbar.
Id-Direttiva 2014/95/UE introduċiet rekwiżit fuq l-impriżi sabiex jirrapportaw informazzjoni dwar, bħala minimu, kwistjonijiet ambjentali, soċjali u tal-impjegati, ir-rispett għad-drittijiet tal-bniedem, kwistjonijiet relatati mal-ġlieda kontra l-korruzzjoni u kontra t-tixħim.
Fir-rigward ta’ dawk is-suġġetti, id-Direttiva 2014/95/UE talbet lill-impriżi jiddivulgaw informazzjoni skont l-oqsma ta’ rapportar li ġejjin: mudell kummerċjali; politiki, inklużi proċessi ta’ diliġenza dovuta; l-eżitu ta’ dawk il-politiki; ġestjoni tar-riskju u tal-kriżijiet; u l-indikaturi prinċipali tal-prestazzjoni relevanti għan-negozju.
(8)
Ħafna partijiet ikkonċernati jqisu li t-terminu “mhux finanzjarju” mhuwiex preċiż, b’mod partikolari minħabba li jimplika li l-informazzjoni inkwistjoni ma għandhiex rilevanza finanzjarja.
Madankollu, u dejjem aktar, tali informazzjoni għandha rilevanza finanzjarja.
Ħafna organizzazzjonijiet, inizjattivi u prattikanti fil-qasam tarrapportar dwar is-sostenibbiltà jirreferu għall-“informazzjoni dwar is-sostenibbiltà”.
Għalhekk, huwa preferibbli li jintuża t-terminu “informazzjoni dwar is-sostenibbiltà” minflok “informazzjoni mhux finanzjarja”.
Għalhekk, jenħtieġ li d-Direttiva 2013/34/UE tiġi emendata sabiex tqis dak it-tibdil fit-terminoloġija.
(14) ĠU C 76, 9.3.2020, p. 23.
(15) ĠU C 445, 29.10.2021, p. 94.
(16) Id-Direttiva 2014/95/UE tal-Parlament Ewropew u tal-Kunsill tat-22 ta’ Ottubru 2014 li temenda d-Direttiva 2013/34/UE fir-rigward tad-divulgazzjoni ta’ informazzjoni mhux finanzjarja u dwar id-diversità minn ċerti impriżi u gruppi kbar (ĠU L 330, 15.11.2014, p. 1).